《马君采刲羊置酒作九日之会少长咸集主劝宾酬饮酒乐甚明日成小诗寄君采》
宋代·徐瑞

节序催成岁，朋曹阻异方。幽怀兴独感，举俗爱重阳。

有美珠湾客，能勤秋月章。华堂开晚集，胜友侑清觞。

馔设羊肪白，杯持菊蕊黄。髹盘行枣栗，瓷玉进齑粻。

击缶歌呼杂，飞觥赏罚忙。群豪矜爪利，二老斗身强。

且用酒为日，何妨鬓欲霜。风松荐琴石，水竹炼丹房。

境胜身宜适，心閒味自长。明年应更健，此会未渠央。

作者简介：徐瑞（1255～1325），字山玉，号松巢，江西鄱阳人。南宋度宗咸淳间应进士举，不第。祖父云岩、叔祖东绿皆善诗，叔父洁山居士，弟可玉、宗玉，从弟楚玉、兰玉皆有文才，次第任散官。所著则《松巢漫稿》，卒年七十一。吴存挽之曰：“善人已矣，空留千百年番水之名；后世知之，当在数十卷松巢之稿！”其见重于当时如此。后许竹南《有怀》诗云：“江北江南老弟昆，三生文会几评论。蚤知倾盖头俱白，悔不连床话共温。洲没草枯芳士歇，巢倾鹤去故枝存。至今惟有湾头月，照我溪南水竹村。”